Ish beruvchilarga ular tomonidan 25 yoshdan oshmagan xodimlar uchun to‘langan ijtimoiy soliq summasini Davlat budjetidan to‘liq qoplab berish tartibi to‘g‘risidagi vaqtinchalik nizomni tasdiqlash haqida

O‘zbekiston Respublikasi Prezidentining “Yoshlarning tadbirkorlik faoliyatini qo‘llab-quvvatlash va bandligiga ko‘maklashish, ularni ijtimoiy himoya qilish hamda bo‘sh vaqtini mazmunli tashkil etishga oid qo‘shimcha chora-tadbirlar to‘g‘risida” 2021-yil 20-apreldagi PF-6208-son Farmoni ijrosini ta’minlash maqsadida Vazirlar Mahkamasi qaror qiladi:
 1. O‘zbekiston Respublikasi Prezidentining “Yoshlarning tadbirkorlik faoliyatini qo‘llab-quvvatlash va bandligiga ko‘maklashish, ularni ijtimoiy himoya qilish hamda bo‘sh vaqtini mazmunli tashkil etishga oid qo‘shimcha chora-tadbirlar to‘g‘risida” 2021-yil 20-apreldagi PF-6208-son Farmoniga muvofiq 2023-yil 1-yanvarga qadar ish beruvchilarga (budjet tashkilotlari, davlat korxonalari, ustav jamg‘armasi (kapitali)da davlat ulushi 50 foiz va undan ortiq bo‘lgan yuridik shaxslar bundan mustasno) ular tomonidan 25 yoshdan oshmagan xodimlar uchun to‘langan ijtimoiy soliq summasi Davlat budjetidan to‘liq qoplab berilishi belgilanganligi ma’lumot uchun qabul qilinsin.
 2. Quyidagilarni nazarda tutuvchi Ish beruvchilarga ular tomonidan 25 yoshdan oshmagan xodimlar uchun to‘langan ijtimoiy soliq summasini O‘zbekiston Respublikasi Davlat budjetidan to‘liq qoplab berish tartibi to‘g‘risidagi vaqtinchalik nizom ilovaga muvofiq tasdiqlansin:
 ish beruvchilarga 25 yoshdan oshmagan xodimlari uchun to‘langan ijtimoiy soliq summasini ma’lum bir davr uchun O‘zbekiston Respublikasi Davlat budjetidan to‘liq qoplab berish tartibi;
 ish beruvchiga Davlat soliq qo‘mitasi tomonidan ijtimoiy soliq summasini to‘lab berish yoki to‘lab berishni rad etish asoslari;
 ish beruvchi tomonidan imtiyozdan foydalanish uchun topshiriladigan soliq hisobotlari;
 Moliya vazirligi G‘aznachiligi tomonidan O‘zbekiston Respublikasi Davlat budjetidan qoplab beriladigan mablag‘larni ish beruvchining bankdagi hisobvarag‘iga o‘tkazib berish tartibi.
 3. Ish beruvchilarga ijtimoiy soliq summasining qoplab berilishi 2021-yilda O‘zbekiston Respublikasining respublika budjetidan O‘zbekiston Respublikasi Moliya vazirligi huzuridagi Budjetdan tashqari Pensiya jamg‘armasiga ajratiladigan transfertlar hisobidan amalga oshiriladi.
 4. O‘zbekiston Respublikasi Moliya vazirligi 2022-yil va 2023-yil uchun Davlat budjetini shakllantirishda ijtimoiy soliq hisoboti ortib boruvchi yakun bilan har oyda hisobot davridan keyingi oyning 15 sanasidan kechiktirmasdan topshirilishini inobatga olib, 2022-yil va 2023-yilning I choragida ish beruvchilarga ijtimoiy soliq summasini qoplab berish xarajatlarini alohida qatorda rejalashtirishni nazarda tutsin.
 5. O‘zbekiston Respublikasi Davlat soliq qo‘mitasi ish beruvchilarga qoplab beriladigan ijtimoiy soliq summasi to‘g‘ri hisoblanishi ustidan qonunchilik hujjatlariga muvofiq soliq nazoratini amalga oshirsin.
 6. Mazkur qarorning bajarilishini nazorat qilish O‘zbekiston Respublikasi Bosh vazirining moliya-iqtisodiyot va kambag‘allikni qisqartirish masalalari bo‘yicha o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov zimmasiga yuklansin.
 1. Ushbu Vaqtinchalik nizom (keyingi o‘rinlarda — Nizom) ish beruvchilarga ular tomonidan 25 yoshdan oshmagan xodimlar (keyingi o‘rinlarda — yosh xodimlar) uchun to‘langan ijtimoiy soliq summasini Davlat budjetidan to‘liq qoplab berish tartibini belgilaydi.
 2. Ushbu Nizom budjet tashkilotlari, davlat korxonalari, ustav jamg‘armasi (kapitali)da davlat ulushi 50 foiz va undan ortiq bo‘lgan yuridik shaxslarga nisbatan tatbiq etilmaydi.
 3. Ushbu Nizomda quyidagi asosiy tushunchalar qo‘llaniladi: 
 avtomatlashtirilgan dastur — ish beruvchilarga ular tomonidan yosh xodimlar uchun to‘langan ijtimoiy soliq summasini qoplab berish yoki qoplab berishni rad etish asoslarini tekshiradigan, Moliya vazirligi Davlat moliyasini boshqarishning axborot tizimiga (keyingi o‘rinlarda — DMBAT) integratsiya qilingan Davlat soliq qo‘mitasining avtomatlashtirilgan dasturi;
 ish beruvchining arizasi — ish beruvchining ijtimoiy soliq summasi ko‘rsatilgan, Soliq organlarining elektron davlat xizmatlari portalidagi (my.soliq.uz) soliq to‘lovchining shaxsiy kabineti (keyingi o‘rinlarda — soliq to‘lovchining shaxsiy kabineti) orqali ushbu Nizomga 1-ilovada keltirilgan namunaga muvofiq arizasi.
 4. Ijtimoiy soliq hisoboti ortib boruvchi yakun bilan har oyda hisobot davridan keyingi oyning 15 sanasidan kechiktirmasdan topshirilishini inobatga olib, ushbu Nizom 2021-yil 1-maydan 2023-yil 15-yanvarga qadar to‘langan ijtimoiy soliq summasini Davlat budjetidan qoplab berishga nisbatan tatbiq etiladi. Bunda, 2022-yil dekabr oyi uchun to‘langan ijtimoiy soliq summasini qoplab berish uchun ish beruvchi tomonidan ariza berishning oxirgi muddati 2023-yil 1-aprel kuni etib belgilanadi.
 5. Ish beruvchilarga nisbatan ular tomonidan to‘langan ijtimoiy soliq summasini qoplab berish shaklidagi qo‘llab-quvvatlash chorasi qo‘llanilishi uchun ularning yosh xodimlari quyidagi talablarga mos kelishi shart:
 ijtimoiy soliq summasi qoplab berilishi so‘ralayotgan hisobot oyida yosh xodim 25 yoshdan oshmagan bo‘lishi; 
 uzluksiz 6 oy davomida mehnat faoliyatini amalga oshirgan hamda ish beruvchi tomonidan belgilangan tartibda ijtimoiy soliq uzluksiz to‘langanligini tasdiqlovchi hujjat (elektron qayd) mavjudligi;
 Ish beruvchining arizasini ushbu bandda nazarda tutilgan talablardan boshqa asoslarga ko‘ra rad etish taqiqlanadi.
 6. Ish beruvchilarga ular tomonidan yosh xodimlar uchun to‘langan ijtimoiy soliq summasini Davlat budjetidan to‘liq qoplab berish ushbu Nizomga 2-ilovada keltirilgan sxemaga muvofiq amalga oshiriladi.
 7. Ish beruvchi tomonidan ariza u soliq to‘lovchi sifatida ro‘yxatda turgan soliq organiga (keyingi o‘rinlarda — soliq organi) ijtimoiy soliq hisoboti taqdim etilganidan keyin 3 oydan kechiktirmasdan soliq to‘lovchining shaxsiy kabineti orqali taqdim etiladi. 
 8. Ish beruvchining arizasi kelib tushgan sanadan boshlab 5 ish kuni mobaynida soliq organi tomonidan avtomatlashtirilgan dastur yordamida arizaning ushbu Nizom talablariga muvofiq yoki muvofiq emasligi o‘rganiladi. Bunda, ish beruvchining arizasidagi ma’lumotlar va to‘langan ijtimoiy soliq summasi qoplab berilishi so‘ralayotgan hisobot oyidagi hisobot ma’lumotlari o‘rtasida farq aniqlansa, soliq organi tomonidan soliq to‘lovchining shaxsiy kabinetiga ish beruvchining arizasi ko‘rilmasdan qoldirilganligi haqida xabar yuboriladi. 
 9. To‘langan ijtimoiy soliq summasini qoplab berish to‘g‘risida qaror qabul qilinganda, avtomatlashtirilgan dasturda 1 ish kunida soliq organining xulosasi shakllantiriladi, shakllangan xulosa bilan ish beruvchining arizasi O‘zbekiston Respublikasi Moliya vazirligi G‘aznachiligiga (keyingi o‘rinlarda — G‘aznachilik) yuboriladi hamda bu haqda ish beruvchi soliq to‘lovchining shaxsiy kabineti orqali xabardor qilinadi.
 10. Soliq organi to‘langan ijtimoiy soliq summasini qoplab berishni rad etish to‘g‘risida qaror qabul qilganda, ushbu qaror avtomatlashtirilgan dastur orqali soliq to‘lovchining shaxsiy kabinetiga ijtimoiy soliq summasini qoplab berishni rad etishni sabablari asoslantirilgan holda yuboriladi.
 11. Ish beruvchi ijtimoiy soliq summasini qoplab berishni rad etish to‘g‘risidagi qaror ustidan qonunchilik hujjatlarida belgilangan tartibda yuqori turuvchi organga yoki sudga shikoyat qilishga haqli.
 12. Ish beruvchining arizasi kelib tushganda, uning soliqlar bo‘yicha qarzdorligi mavjud bo‘lsa, ijtimoiy soliq summasi mavjud qarzdorliklar to‘laligicha bartaraf etilgandan so‘ng ushbu Nizom talablari doirasida qoplab beriladi.
 13. G‘aznachilik avtomatlashtirilgan dastur orqali DMBATga kelib tushgan hujjatlarni 3 ish kuni davomida ko‘rib chiqadi va qoplab beriladigan ijtimoiy soliq summasini ish beruvchining bankdagi hisobvarag‘iga o‘tkazib beradi.
 14. G‘aznachilik ish beruvchining bankdagi hisobvarag‘iga o‘tkazib berilgan ijtimoiy soliq summasi to‘g‘risidagi ma’lumotlarni DMBAT orqali avtomatlashtirilgan dasturga yuboradi.
 15. Soliq organi ish beruvchilarga Davlat budjetidan to‘liq qoplab berilgan ijtimoiy soliq summasining hisobi va hisobotini yuritadi.
 16. Ish beruvchilarga Davlat budjetidan to‘liq qoplab berilgan ijtimoiy soliq summasiga doir choraklik hisoboti Davlat soliq qo‘mitasi tomonidan har chorakda hisobot davridan keyingi oyning 25 sanasiga qadar Moliya vazirligiga kiritib boriladi.
 17. Ish beruvchi tomonidan qayta hisobot berish orqali umumiy ish haqi fondi doirasida xodimlarga hisoblangan mehnatga haq to‘lash tarzidagi daromadlar qayta taqsimlangan taqdirda, qoplab berilgan ijtimoiy soliq summasi ish beruvchi yoki soliq organining tashabbusiga ko‘ra o‘zaro qayta hisob-kitob qilinadi.
 18. Ushbu Nizom 2023-yil 1-yanvarga qadar amal qiladi.
 19. Ushbu Nizom talablarini buzgan shaxslar qonunchilik hujjatlarida belgilangan tartibda javobgar bo‘ladilar.